b'\n_START_ARTICLE_\nJoona Toivio\n_START_SECTION_\nHJK\n_START_PARAGRAPH_\nJoona Toivion pelaajaura aikuisten tasolla alkoi kaudella 2004, kun h\xc3\xa4n nousi HJK:n Kakkosessa pelanneen reservijoukkue Klubi 04:n kokoonpanoon. Toivio pelasi vasta 16-vuotiaana 19 sarjaottelua, ja kauden p\xc3\xa4\xc3\xa4tteeksi h\xc3\xa4net valittiin Palloliiton vuoden poikapelaajaksi. Toivio pelasi Klubi 04:ssa my\xc3\xb6s kaudet 2005 ja 2006, mutta ei onnistunut nousemaan HJK:n edustusjoukkueeseen. Yhteens\xc3\xa4 Ykk\xc3\xb6sen ja Kakkosen otteluita kertyi kolmen kauden aikana 56, ja h\xc3\xa4n teki niiss\xc3\xa4 kuusi maalia.\n_START_SECTION_\nAZ\n_START_PARAGRAPH_\nJoona Toivio siirtyi Toni Kolehmaisen kanssa tammikuussa 2007 kahden ja puolen vuoden sopimuksella Hollannin Eredivisiess\xc3\xa4 pelanneen AZ:n riveihin. Toivio pelasi kev\xc3\xa4\xc3\xa4n 2007 ja kauden 2007\xe2\x80\x9308 AZ:n reservijoukkueessa. Kaudeksi 2008\xe2\x80\x9309 AZ lainasi Toivion Hollannin kakkostasolla Eerste Divisiess\xc3\xa4 pelanneeseen Telstariin. Toivio debytoi Eerste Divisiess\xc3\xa4 8. elokuuta 2008 ottelussa Excelsior\xe2\x80\x93Telstar. Toivio vakiinnutti heti paikkansa Telstarin avauskokoonpanossa ja pelasi kauden aikana 37 ottelua. L\xc3\xa4pimurtokauden j\xc3\xa4lkeen Toivio teki toukokuussa 2009 kolmen vuoden jatkosopimuksen AZ:n kanssa. Toivio pelasi my\xc3\xb6s syyskauden 2009 lainalla Telstarissa.\n_START_SECTION_\nDjurg\xc3\xa5rdens IF\n_START_PARAGRAPH_\nJoona Toivio siirtyi joulukuussa 2009 nelj\xc3\xa4n vuoden sopimuksella Ruotsin Allsvenskanissa pelanneen Djurg\xc3\xa5rdens IF:n riveihin. Samalla joukkueeseen siirtyiv\xc3\xa4t Kasper H\xc3\xa4m\xc3\xa4l\xc3\xa4inen ja Joel Perovuo. Toivio debytoi Allsvenskanissa 14. maaliskuuta 2010 ottelussa H\xc3\xa4cken\xe2\x80\x93Djurg\xc3\xa5rden, kun h\xc3\xa4n muodosti toppariparin Jani Lyyskin kanssa. Toivio vakiinnutti heti paikkansa Djurg\xc3\xa5rdenin avauskokoonpanossa, ja h\xc3\xa4n oli sivussa vain yhdest\xc3\xa4 ottelusta pelikiellon vuoksi. Ensimm\xc3\xa4isen maalin Allsvenskanissa Toivio teki 12. syyskuuta 2010 ottelussa Djurg\xc3\xa5rden\xe2\x80\x93\xc3\x96rebro. Djurg\xc3\xa5rden oli kaudella 2010 sarjassa kymmenes._NEWLINE_Toivio ja Lyyski jatkoivat Djurg\xc3\xa5rdenin toppariparina kaudella 2011. Joukkue aloitti kauden surkeasti, kun se ker\xc3\xa4si kuudesta ottelusta vain yhden pisteen. P\xc3\xa4\xc3\xa4valmentaja Lennart Wassin vaihtuminen Magnus Pehrssoniin piristi joukkueen peli\xc3\xa4, ja joukkue nousi pois sarjan h\xc3\xa4nnilt\xc3\xa4. Toivio pelasi kaudella 2011 yhteens\xc3\xa4 28 ottelua, joista kaikki avauskokoonpanossa. H\xc3\xa4n teki kuusi maalia, ja Toivio oli yhdess\xc3\xa4 nigerialaishy\xc3\xb6kk\xc3\xa4\xc3\xa4j\xc3\xa4 Kennedy Igboananiken kanssa joukkueen paras maalintekij\xc3\xa4. Djurg\xc3\xa5rden oli lopulta sarjassa yhdestoista._NEWLINE_P\xc3\xa4\xc3\xa4valmentaja Pehrsson valitsi Toivion Djurg\xc3\xa5rdenin kapteeniksi kaudeksi 2012. Elokuussa 2012 h\xc3\xa4n teki seuran kanssa kauden 2014 loppuun asti kest\xc3\xa4v\xc3\xa4n jatkosopimuksen. Toivio pelasi kaudella 2012 Kasper H\xc3\xa4m\xc3\xa4l\xc3\xa4isen kanssa kaikki Djurg\xc3\xa5rdenin 30 sarjaottelua ja ainoana pelaajana kaikissa 30 sarjaottelussa t\xc3\xa4ydet 90 minuuttia. Toivio teki kauden aikana kaksi maalia. Djurg\xc3\xa5rden l\xc3\xa4hti kauteen hyv\xc3\xa4n talvikauden ansiosta kovin tavoittein, mutta joukkue j\xc3\xa4i lukuisten tasapelien seurauksena sarjan keskivaiheille ja sijoitus oli lopulta yhdeks\xc3\xa4s.\n_START_SECTION_\nMolde\n_START_PARAGRAPH_\nJoona Toivio siirtyi maaliskuussa 2013 nelj\xc3\xa4n vuoden sopimuksella Norjan Tippeligaenin hallitsevan mestarin Molden riveihin. Toivio debytoi Tippeligaenissa 15. maaliskuuta 2013 ottelussa Viking\xe2\x80\x93Molde ja ensimm\xc3\xa4isen maalinsa h\xc3\xa4n teki heti seuraavassa ottelussa Lillestr\xc3\xb8mi\xc3\xa4 vastaan. Toivio pelasi kauden aikana 16 sarjaottelua, joissa h\xc3\xa4n teki nelj\xc3\xa4 maalia. Molde pelasi Mestarien liigan ja Eurooppa-liigan karsinnoissa, mutta h\xc3\xa4visi Eurooppa-liigan play-off kierroksen otteluparinsa Rubin Kazanille, eik\xc3\xa4 p\xc3\xa4\xc3\xa4ssyt lohkovaiheeseen. Toivio pelasi kaikki kuusi europeli\xc3\xa4. Molden alkukausi sujui surkeasti, ja joukkue oli sarjassa viimeisen\xc3\xa4, mutta lopullinen sijoitus Tippeligaenissa oli kuitenkin kuudes. Kauden kohokohdaksi j\xc3\xa4i Norjan Cupin finaali, jossa Molde voitti Rosenborgin maalein 4\xe2\x80\x932. Molde p\xc3\xa4\xc3\xa4si cup-mestarina seuraavan kauden Eurooppa-liigan karsintoihin._NEWLINE_Molde l\xc3\xa4hti kauteen 2014 uuden valmentajan Tor Ole Skullerudin johdolla, kun Ole Gunnar Solskj\xc3\xa6r siirtyi Englannin liigan Cardiff Cityn manageriksi. Toivio vakiinnutti kauden aikana paikkansa Molden avauskokoonpanossa, ja h\xc3\xa4n muodosti toppariparin Vegard Forrenin kanssa. Toivio pelasi yhteens\xc3\xa4 22 liigaottelua, joissa teki yhden maalin. Molde pelasi Eurooppa-liigan karsinnoissa, mutta pelit p\xc3\xa4\xc3\xa4ttyiv\xc3\xa4t 3. karsintakierrokselle. Molde hallitsi Norjan liigaa koko kauden, ja joukkue voitti Norjan mestaruuden 11 pisteen erolla toiseksi tulleeseen Rosenborgiin. Molde voitti toista kertaa per\xc3\xa4kk\xc3\xa4in Norjan Cupin, kun Odd kaatui finaalissa maalein 2\xe2\x80\x930. Toivio pelasi my\xc3\xb6s kaikki nelj\xc3\xa4 europeli\xc3\xa4 ja seitsem\xc3\xa4n cupin ottelua. Molde p\xc3\xa4\xc3\xa4si Norjan liigan mestarina seuraavan kauden Mestarien liigan karsintoihin._NEWLINE_Toivio jatkoi Vegard Forrenin kanssa Molden toppariparina kaudella 2015. Toivio pelasi yhteens\xc3\xa4 22 liigaottelua, joista 19 avauskokoonpanossa. Maaleja h\xc3\xa4n teki kaksi. Norjan mestaruuden voittanut joukkue pelasi Mestarien liigan ja Eurooppa-liigan karsinnoissa ja selviytyi Eurooppa-liigan lohkovaiheeseen. Toivio debytoi Eurooppa-liigassa 17. syyskuuta 2015 ottelussa Fenerbah\xc3\xa7e\xe2\x80\x93Molde. Molde voitti Eurooppa-liigan lohkonsa, kun se j\xc3\xa4tti taakseen Fenerbah\xc3\xa7en, Ajaxin ja Celticin. Helmikuussa 2016 pelatulla 1. pudotuspelikierroksella Molde h\xc3\xa4visi kuitenkin otteluparinsa Sevillalle. Toivio pelasi kaikki Molden 14 europeli\xc3\xa4. Norjan liigan ottelut sujuivat edelliskautta heikommin ja p\xc3\xa4\xc3\xa4valmentaja Skullerud sai potkut elokuussa. Solskj\xc3\xa6r palasi joukkueen valmentajaksi lokakuussa, mutta Molden sijoitus Tippeligaenissa oli lopulta kuudes._NEWLINE_Toivio teki tammikuussa 2016 kahden vuoden jatkosopimuksen Molden kanssa eli sopimusta jatkettiin vuoden 2018 loppuun. Toivio jatkoi Molden runkopelaajana ja h\xc3\xa4net nimitettiin joukkueen kapteeniksi kaudeksi 2016. Peliaika j\xc3\xa4i kuitenkin edelliskausia pienemm\xc3\xa4ksi loukkaantumisen vuoksi, joka piti Toivion sivussa kokoonpanosta kolmasosan kaudesta, hein\xc3\xa4kuulta lokakuulle. Toivio pelasi yhteens\xc3\xa4 17 liigaottelua, joista 14 avauskokoonpanossa. H\xc3\xa4n teki kaudella 2016 nelj\xc3\xa4 maalia. Molde taisteli alkukauden sarjan k\xc3\xa4rkisijoista, mutta j\xc3\xa4i lopulta sarjassa viidenneksi, vain pisteen p\xc3\xa4\xc3\xa4h\xc3\xa4n europelipaikoista._NEWLINE_Norjan Tippeligaen vaihtoi nimeksi kaudelle 2017 Eliteserien. Toivio jatkoi Moldessa viidett\xc3\xa4 kautta ja kausi oli h\xc3\xa4nelle kaksijakoinen. Toivio pelasi elokuuhun menness\xc3\xa4 12 liigaottelua, joista 11 avauskokoonpanossa. P\xc3\xa4\xc3\xa4valmentaja Solskj\xc3\xa6rin vaihdettua 4\xe2\x80\x934\xe2\x80\x932-ryhmityksen 3\xe2\x80\x935\xe2\x80\x932-ryhmitykseen, Toivio menetti paikkansa avauskokoonpanossa, eik\xc3\xa4 pelannut loppukaudella en\xc3\xa4\xc3\xa4 minuuttiakaan. Molde taisteli j\xc3\xa4lleen sarjan k\xc3\xa4rkisijoista ja oli lopulta Eliteserieniss\xc3\xa4 toinen. Rosenborg vei mestaruuden seitsem\xc3\xa4n pisteen erolla. Molde p\xc3\xa4\xc3\xa4si kuitenkin liigakakkosena seuraavan kauden Eurooppa-liigan karsintoihin. Norjan Cupissa Molde eteni v\xc3\xa4lieriin, mutta h\xc3\xa4visi v\xc3\xa4lier\xc3\xa4ottelun Lillestr\xc3\xb8mille 0\xe2\x80\x933.\n_START_SECTION_\nTermalica Nieciecza\n_START_PARAGRAPH_\nJoona Toivio siirtyi helmikuussa 2018 kahden ja puolen vuoden sopimuksella Puolan Ekstraklasassa pelanneen Termalica Niecieczan riveihin. Toivio debytoi Puolan liigassa 11. helmikuuta 2018 ottelussa Termalica\xe2\x80\x93Korona Kielce, ja ensimm\xc3\xa4isen maalinsa Puolan liigassa h\xc3\xa4n teki Lechia Gda\xc5\x84skia vastaan. Toivio pelasi kev\xc3\xa4tkauden aikana yhdeks\xc3\xa4n liigaottelua. Toivion sopimus purettiin, kun Termalica j\xc3\xa4i sarjassa toiseksi viimeiseksi ja putosi liigasta Puolan kakkostasolle.\n_START_SECTION_\nH\xc3\xa4cken\n_START_PARAGRAPH_\nJoona Toivio siirtyi elokuussa 2018 kolmen ja puolen vuoden sopimuksella Kari Arkivuon ja Juhani Ojalan seurakaveriksi Ruotsin Allsvenskanissa pelaavaan H\xc3\xa4ckeniin. Toivio palasi Allsvenskaniin debytoimalla H\xc3\xa4ckenin riveiss\xc3\xa4 19. elokuuta 2018 ottelussa Sundsvall\xe2\x80\x93H\xc3\xa4cken. H\xc3\xa4n vakiinnutti heti paikkansa avauskokoonpanon pelaajana ja pelasi loppukauden aikana yhteens\xc3\xa4 12 Allsvenskanin ottelua. H\xc3\xa4cken oli kaudella 2018 Allsvenskanissa viides.\n_START_SECTION_\nMaajoukkue\n_START_PARAGRAPH_\nJoona Toivio debytoi poikien maajoukkueessa 14-vuotiaana vuotta vanhempien (1987) maajoukkueessa 2. huhtikuuta 2002 Drontenissa pelatussa maaottelussa Hollanti\xe2\x80\x93Suomi. Toivio pelasi oman ik\xc3\xa4luokkansa (1988) maajoukkueessa 21 maaottelua, vuotta vanhempien maajoukkueessa 23 maaottelua ja kaksi vuotta vanhempien (1986) maajoukkueessa viisi maaottelua. Poikien maaotteluissa Toivio teki yhteens\xc3\xa4 kolme maalia._NEWLINE_Alle 21-vuotiaiden maajoukkueessa Toivio debytoi 20-vuotiaana 11. helmikuuta 2009 Espoossa pelatussa maaottelussa Suomi\xe2\x80\x93Viro. Toivio valittiin Suomen vuoden 2009 alle 21-vuotiaiden EM-kisojen joukkueeseen, mutta h\xc3\xa4n ei pelannut turnauksessa minuuttiakaan Jonas Portinin ja Tuomo Turusen muodostaessa Suomen topparikaksikon. Toivio kuului Suomen vakiomiehist\xc3\xb6\xc3\xb6n vuoden 2011 alle 21-vuotiaiden EM-kisojen karsintaotteluissa, ja h\xc3\xa4n toimi karsinnoissa Suomen joukkueen kapteenina. Toivio pelasi yhteens\xc3\xa4 10 nuorten maaottelua._NEWLINE_A-maajoukkueessa Toivio debytoi 22-vuotiaana, kun Markku Kanerva valitsi h\xc3\xa4net avauskokoonpanoon 9. helmikuuta 2011 Gentiss\xc3\xa4 pelatussa maaottelussa Belgia\xe2\x80\x93Suomi. Ensimm\xc3\xa4isen arvokisojen karsintaottelun Toivio pelasi 7. kes\xc3\xa4kuuta 2011, kun Mixu Paatelainen valitsi h\xc3\xa4net avauskokoonpanoon Tukholmassa pelatussa vuoden 2012 EM-kisojen karsintojen ottelussa Ruotsi\xe2\x80\x93Suomi. Toivio vakiinnutti paikkansa A-maajoukkueessa vuoden 2011 aikana. Ensimm\xc3\xa4isen A-maaottelumaalin Toivio teki 7. lokakuuta 2011 Olympiastadionilla pelatussa vuoden 2012 EM-kisojen karsintojen ottelussa Suomi\xe2\x80\x93Ruotsi, kun h\xc3\xa4n viimeisteli Suomen kavennusmaalin 1\xe2\x80\x932-tappioon p\xc3\xa4\xc3\xa4ttyneess\xc3\xa4 ottelussa. Toivio toimi Suomen kapteenina viidess\xc3\xa4 ottelussa 2012\xe2\x80\x9313, kun kapteeni Niklas Moisander ei ollut kokoonpanossa. Toivio on kuulunut Suomen vakiomiehist\xc3\xb6\xc3\xb6n EM-karsinnoissa 2010\xe2\x80\x9311, MM-karsinnoissa 2012\xe2\x80\x9313, EM-karsinnoissa 2014\xe2\x80\x9315 ja MM-karsinnoissa 2016\xe2\x80\x9317.'